  Виталий Пронин Дизайнер Ксения Шкляева вордӥськемын Эгра ёросысь Лудошур гуртын. Аслаз 24 аресаз со ужа ни Мускоын Вячеслав Зайцевлэн модая юртаз конструктор, суредаськись луыса. Паймод солэн выль вормонъёс доры кыстӥськемезлы но тыршемезлы - котькуд коллекцизэ со ас киыныз вуре. - Мар бордысен кутскиз тынад дизайнер сюресэд?- Дӥськут малпаны быгатонлыке кылем анаелэсь. Солэн дышетскемез ӧвӧл ке но, ас понназ суредаське, киужен выре. Солэсь ик адӟем карыса, пичи дыръям мон но суредаськыны, мунёослы дэрем вурыны кутски. Быгатэмме адӟыса, анае шуиз: УдГу-ын дизайнъя факультет вань, отчы, оло, мынод? Озьы 10-тӥ-11-тӥ классъёсын мон Эгралась искусствоосъя школае, шутэтскон нуналъёсы УдГУ-э курсъёсы ветлӥ. 2 ар куспын мыным сётӥзы суредаськон удысын ӝот-ӝот огъя тодон-валанъёс. УдГУ-ын дышетски художник-стилистлы. Лэсьтӥ нырысетӥ коллекциме - «Вечерние огни». Ксения Шкляева- Нош кызьы дӥсьтӥд огнад Москвае кошкыны?- Та понна тау шуоно анай-атаелы, соослэн њеч кылзы ӧй луысал ке, мон ӧй быгатысал. Университет бере быгатонлыкъёсме эшшо волятэме потӥз. Интернет пыр тодӥ, Москваысь тодмо модельер Вячеслав Зайцев «Лаборатория моды» школаяз дышетскисьёсты бича шуыса. Атае шуиз: потэ ке дышетскемед - мын! Вурем дӥсьёсме, суредъёсме кутӥ но кошки Москвае. Кутозы-а, уз-а? Тани мон азьын пуке комиссия, отын - ачиз Вячеслав Зайцев. Дышетскыны лыктэмъёс пӧлын Россилэн пӧртэм пумъёсысьтыз но кунгож сьӧрысь тачак адямиос - Лондонысь но нылаш вал. Кутӥзы! Ваньмыз пӧлысь 14 адямиез гинэ бырйизы.Вячеслав Зайцев толэзьлы быдэ суредъёсмес учкылӥз. Паймымон, кызьы со котькуд дышетскисьлэсь быгатонлыкъёссэ адӟе вал. Ачиз классика дӥськутъёсты лэсьтэ ке но, вала авангард яке мукет аспӧртэмлыко стилен вуриськись адямиосты. Мон киын ужаны, чыры-пырыосын вырыны яратӥсько бере, коллекциосам маке киын лэсьтэмзэ ватсалляны дэмлаз. Озьы дышетскон куспын лэсьтэм коллекциысьтым 9 дэремелэсь сяськаоссэ, детальёссэ мон киын вурылӥ.  Школаез быдтэме бере Вячеслав Зайцевлэн модая юртаз ужаны чортӥзы.- Тыршемдэ адӟыса, тонэ Вячеслав Зайцев бордысьтыз ӧз лэзьы ни?- Бен (серекъя). Школаез быдтэме бере Вячеслав Зайцевлэн модая юртаз ужаны чортӥзы. 14 адями пӧлысь 2-сэ гинэ кутӥзы. Вячеслав Зайцевлэн юртаз ужаны - бадӟым данлык! Али мон конструктор но суредаськись луисько. Вячеслав Зайцев вае вуоно дӥсезлэсь суредъёссэ, нош мон соосъя выкройкаос лэсьтӥсько. Дыры ичи, аслым нуллон понна дӥсь вурыны но уг сюры. Озьы ке но коллекциос бордын тыршоно. Тани сӥзьыл возьматонъёсы выль дӥсьёс вурыны кулэ ни.- Али тынад вань ини 2 профессиональной коллекциосыд - «Весенние сумерки», «С чистого листа». Кызьы соос кылдӥзы?- Котькуд дизайнер огшоры ньыль сэрего басмалэсь дӥсь пӧрмытыны быгатыны кулэ. Нырысь сое мыным валаны шуг вал, но берло дыши. Коллекция кылдытон понна нырысь ик кулэ малпан. Со бордысь ик потэ, вуоно дӥсьлэн кыӵе буёлэз но басмаез луоз. «Весенние сумерки» коллекция кылдӥз, писпуослэн вайёссы шоры учкыса, нош «С чистого листа» вордӥськиз тӧдьы кагазлы луыса. Собере вуоно дэремез кагаз вылэ суредасько, адями вылэ понӥсько. Берло ини мынӥсько лавкае но бырйисько дӥселы тупась басма. Тыршисько бырйыны буртчин, хлопок - мугор мед шокалоз. Буёлъёсты кутӥсько мылкыдыя. Котькуд коллекциме тыршисько ачим вурыны. дӥсьёсысь сяськаоссэ венен сӥньысэн вурыса пуки. Уг быгатӥськы аслэсьтым малпанме кинлы ке оскыны, уз пӧрмыты кадь потэ.- Тросэз дизайнеръёс кылдыто туж тузӥ дӥсьёс, но соос нуллыны но уг ярало кадь. Кыӵе тынад аслад стилед?- Котькуд дӥсез яра нуллыны, лулыдлы со тупа ке. Мускоын сое валало - тросэз яркыт дӥсьёсынызы висъясько. Тани «С чистого листа» коллекциысь дэремъёсме дунъясьёс нуллыны уг яра шуизы вал. Но мода возьматон бере мон доры одӥг нылаш лыктӥз но шуэ: «Мынам потэ сыӵе дӥсез нуллэме!» Солы мон нимысьтыз дӥсь вури на - коллекциысь дэремъёсме уг вузаськы. Удмуртиын нош кышкало дизайнер дӥськутъёсты нуллыны. Оло, соин дизайнеръёслэн ужъёссы но ог-огзылэсь зол уг висъясько. Котькуд дӥсь адямилэсь чеберзэ возьматыны кулэ. Соин ик, вуриськон борды кутскыку, нырысь малпано, кинлы тон дӥсьтэ лэсьтӥськод, кин сое нуллоз. Собере - мар понна со лэсьтэмын: ӝыт нуллыны яке ужаны ветлыны. Мынам дэремъёсы кызьы нылмуртлы, озьы ик кышномуртлы но тупалозы. Нуназе со пуке офисын, ӝытазе ресторанъёстӥ ветлэ. Аслам но мынам Ksenia Shklyаeva брендме азинтэме потэ.- Дуннеын трос дизайнеръёс. Кызьы пӧртэм луоно?- Москваын тачак кужмо дизайнеръёс. Соосын ӵошатскем, пӧлазы асме адӟытэм потэ. Котькуд дизайнер аслэсьтыз нимзэ лэсьтыны выре: магазин усьтэ, сайт кылдытэ, нимысьтыз дӥськут возьматонъёс лэсьтэ. Дӥськут кылдытӥсьлы котьку азьлань мыноно, ас азяз пуктэм ужпумъёссэ быдэстоно, адямиослы тодмо луыны тыршоно. Со понна дизайнеръёс пыриськыны туртто пӧртэм модая возьматонъёсы, конкурсъёсы. Отын уго бадӟым адямиос - мода лэсьтӥсьёс. Аслам но мынам Ksenia Shklyаeva брендме азинтэме потэ. Туэ тулыс «С чистого листа» коллекциеным Надежда Ламановалэн вожвылъяськоназ пыриськи. 30 дизайнеръёс пӧлысь 3-тӥ инты басьтӥ. Мукет конкурсъёсы но поталляй ни. Монэ куд-ог адямиос тодмало ни, дӥсь вурыны курыса, вазиськыло.Дизайнерлы ялан дышетсконо. Али Россиысь модаез лэсьто Вячеслав Зайцев, Валентин Юдашкин, висъясал на Игорь Гуляевез, Сергей Сысоевез, Алёна Ахмадуллинаез - соос но котьку ог-огзылэсь дышетско. Ми, «Лаборатория моды» школаын дышетскемъёс, али но ог-огмылы дэмланъёс сётъяськом, ушъяськиськом но мукетъёсызлэсь умойгес лэсьтыны выриськом. Мон яратӥсько учкылыны Италиын тыршись Джон Гальянолэсь ужъёссэ. Со куке но Dior модая юртын валтӥсь дизайнер вал. Паймисько, кызьы сыӵе дӥсез малпаны луэ вал.- Тон трос возьматонъёсы вуылэмын ни. Кыӵе мылкыдыд кыле соос бере?- О-о... Дизайнерлы аслыз йыгаськоно луэ мода возьматонъёслэн ӧсъёсазы, озьы но отчы ваньзэс уг куто. Отчы сюрем бере но вань уж ачиз дизайнер вылэ усе. Нырысь ик, тыныд модельёсты шедьтыны кулэ. Мон Вячеслав Зайцевлэн агентствоысьтыз одӥг модельёсын ужасько бере, таин шугъяськон ӧвӧл. Собере дӥсьёстэ аслыд ик нуллоно Москвалэн одӥг пумысьтыз мукет пумаз. Ярам, юрттћськыны эшъёсы шумпотыса соглаш луо: соослы возьматонъёсын тунсыко потэ. Ужрадэ вуэм бере тыныд кулэ погмаськем дэремъёсты тупатыны, модельёсты дӥсяны. Тани нылъёсыд подиум вылэ пото. Катанчи сьӧрын пукиськод, пичи экранысь ваньзэ учкиськод. Мынэ модель, тон веньёс вылын кадь пукиськод ни, медаз гинэ канжаськы, дӥсез номыр медаз луы шуыса. Тани ортчизы... Мар табере? Мар азьланяз карыны? Нош ик мар ке выльзэ кылдытоно. Туэ тулыс «С чистого листа» коллекциеным Надежда Ламановалэн вожвылъяськоназ пыриськи. 30 дизайнеръёс пӧлысь 3-тӥ инты басьтӥ.- Дӥськутъёстэ мукет дизайнеръёс уг арам-мыто-а?- Сыӵе учыръёс Мускоын луыло, пе, но ачим мон таин ӧй пумиськылы на. Тросэз дизайнеръёс возьматонъёсы лыкто но дӥськутъёссэс мукетъёсызлэсь ватыса возё, кышкало. Одӥг пол гинэ юмоке шедеме вань. Дӥськут возьматонъёс дыръя котькуд дизайнерлы висъет сёто, отын - синучкон, дӥськут ошылонъёс. Ужрад быриз. Модельёсме кыльылыны кутски но - одӥг дӥськут ошетэ но ӧвӧл. Вӧзамы мукетыз дизайнер ужа вал, со басьтэм.- Мар бордын азьланяз ужаны малпаськод?- Вань малпанэ Удмуртилы сӥзем дӥсь лэсьтыны. Али мон «С чистого листа» бичетэлэсь нуллыны ярась дӥськутъёс вурисько, собере соосты вузаны потто. Туэ сӥзьыл дӥськут возьматонъёсы выль коллекция дасяны кутсконо ни. Азьланяз ужъёсме вузаны кутсконо, аслэсьтым маркетме усьтоно. Но со понна трос тыршоно на.- Кыӵе сӥзёнэд кутскись дизайнеръёслы?- Котьку мед азьлань вамыштозы, тунсыко малпанъёссэс улонэ пыџатыны медаз кышкалэ. Ас вылазы ужаны мед тыршозы. Соку ваньмыз пӧрмоз.Мария Векшина Туспуктэмъёс: Ксения Шкляева Теги: даноадями Егитъёс  